《夜宿天章寺》
宋代·喻良能

兰亭负崇冈，修竹翳寒绿。
嚣烦隔人境，爽气森佛屋。
薄暮行役罢，言就上方宿。
是时秋峥嵘，西风响岩谷。
越兰不可见，浩歌想馀馥。
右军恨何许，禊序空三复。
夜久百虫绝，灯花媚幽独。
萧然四壁静，一洗圣万斛。
何当脱羁鞅，阴岩事卜筑。
聊复得此游，澹然心赏足。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。